El Bero o Orso el xe un mamìfaro de l'órdene dei carnivori, fameja "ursidae". Tuti i beri i ga in comun el pel fis, na coa curta, bon senso de l'usta e del sentìo. I beri i xe boni de alzharse in piè su de łe ganbe posteriore. I ga un muxo łongo e recie tonde. I se trova in Carnia e sułe Alpi Giulie, inte el Bełunexe e inte el Vixentin e in Trentin e Sud Tiroło. I so dent i xe doparai par ła defexa parsonal e cofà atrezhi. El bero xe onivoro . El va mato pal miełe ke'l trova inte i favi drento el bosco o drento łe arnie ke spaca fora tute. Col peło fiso ke'l ga, łe ave e łe vespe no ghe fa nè caldo nè fredo. El magna anca perle, ovi e fruti e bestie selvadeghe come el caoriol, el cervo e el lievore o ła marmota, magari veci o maładi. El pol rivar a magnar anca piegore o połastri e conej, se'l va drento na stała de łe piegore, un punaro o na conejara.